ΓΡΑΠΤΗ ΕΡΩΤΗΣΗ E-4059/97 υποβολή: Mirja Ryynδnen (ELDR) προς την Επιτροπή (14 Iανουαρίου 1998)

Θέμα: Απορρόφηση ρύπων και δημιουργία κλειστών κυκλωμάτων

Στην διάσκεψη του Κιότο καταβάλλονται προσπάθειες για την επίτευξη συμφωνίας εν σχέσει με τον περιορισμό, σε παγκόσμιο επίπεδο, των εκπομπών των αερίων εκείνων τα οποία προκαλούν το φαινόμενο του θερμοκηπίου. Το μεγαλύτερο μέρος των ρυπογόνων εκπομπών προέρχεται από την καύση φυσικών καυσίμων. Θα ήταν προτιμότερο για ολόκληρο τον κόσμο εάν κατά την φάση παραγωγής της ενέργειας αξιοποιούντο, ακόμη αποτελεσματικότερα, οι ανανεώσιμοι φυσικοί πόροι, και δημιουργούντο κλειστά κυκλώματα για την κυκλοφορία των καυσίμων και των εκπομπών. Η επαναδέσμευση των εκπομπών στην φύση επιτυγχάνεται με την βοήθεια της απορρόφησης των ρύπων, π.χ., από δάση και προοριζόμενες να χρησιμοποιηθούν ως βιολογικά καύσιμα φυτικές καλλιέργειες. Θα ήθελα να πληροφορηθώ τα ακόλουθα:

1. Πώς προτίθεται να διασφαλίσει η Επιτροπή της ΕΕ ότι η δυνατότητα για απορρόφηση των ρύπων από το περιβάλλον θα ληφθεί υπόψη κατά τη θέσπιση ανωτάτων παγκοσμίων ορίων για τις εκπομπές του διοξειδίου του άνθρακος και των άλλων αερίων;

2. Ποιά μέτρα προτίθεται να λάβει η Επιτροπή της ΕΕ προκειμένου να διασφαλισθεί η δημιουργία ενός πλήρους συστήματος παροχής κινήτρων και καθοδήγησης για τον τομέα της παραγωγής και χρήσης ενέργειας το οποίο θα βασίζεται στην ορθολογική χρήση των φυσικών πόρων και θα αποβλέπει στην κυκλοφορία, σε κλειστά κυκλώματα, των πρώτων υλών;

Απάντηση του κ. Παπουτσή εξ ονόματος της Επιτροπής (19 Μαρτίου 1998)

1. Σύμφωνα με το Πρωτόκολλο του Κυότο, που θεσπίστηκε τον Δεκέμβριο του 1997, «οι καθαρές μεταβολές των εκπομπών αερίων θερμοκηπίου από πηγές και οι απομακρύνσεις ως αποτέλεσμα άμεσων ανθρωπογενών μεταβολών των χρήσεων γης και δασοκομικών δραστηριοτήτων, περιορισμένων στη δάσωση, αναδάσωση και αποψίλωση, από το 1990, μετρήσιμων ως επαληθεύσιμων αλλαγών των αποθεμάτων σε κάθε περίοδο ανειλημμένων υποχρεώσεων» δύνανται να χρησιμοποιηθούν για την κάλυψη υποχρεώσεων που απορρέουν από το Πρωτόκολλο. Η Επιτροπή θα στηρίξει το έργο των βοηθητικών φορέων της Σύμβασης για το Κλίμα, παρέχοντας τα αναγκαία στοιχεία και πληροφορίες ούτως ώστε να καταστεί δυνατός ο υπολογισμός και η επαλήθευση των εν λόγω μεταβολών.

Η συμπερίληψη πρόσθετων «θυρών εξόδου» (sinks) όπως τα καλλιεργούμενα εδάφη και άλλες αλλαγές των χρήσεων γης καθώς και δασοκομικές δραστηριότητες, θα εξεταστούν από μελλοντικές συνδιασκέψεις των μερών. Προκειμένου να αποσαφηνιστούν οι εναπομένουσες επιστημονικές αβεβαιότητες και τα μεθοδολογικά προβλήματα που συνδέονται με τη συμπερίληψη πρόσθετων κατηγοριών «θυρών εξόδου», η Επιτροπή συμβάλλει ενεργά στις συνεχιζόμενες εργασίες της διακυβερνητικής επιτροπής για την αλλαγή του κλίματος και των σχετικών βοηθητικών φορέων της Σύμβασης.

Οι συνεχιζόμενες εργασίες στον τομέα των «περιβαλλοντικών δεικτών και της πράσινης οικολογιστικής» λαμβάνουν υπόψη την αξιολόγηση της διαδικασίας προσήλωσης του άνθρακα των δασών, καθώς και τις αλλαγές των χρήσεων γης στα κράτη μέλη.

Η Επιτροπή στηρίζει συνολικά, μέσω σειράς προγραμμάτων και έργων, τη διατήρηση των δασών και την αειφόρο διαχείρισή τους. Τα προγράμματα αυτά αντιμετωπίζουν σειρά περιβαλλοντικών και αναπτυξιακών ζητημάτων, συμπεριλαμβανομένης της διατήρησης της βιοποικιλότητας, της χρήσεως ενέργειας από ανανεώσιμες πηγές, καθώς και των «θυρών εξόδου» του άνθρακα.

2.1. Από ετών η Κοινότητα ακολουθεί πολιτική προαγωγής των μορφών ενέργειας από ανανεώσιμες πηγές, για ενεργειακούς και περιβαλλοντικούς λόγους, όπως επίσης και για λόγους δημιουργίας ή διατήρησης θέσεων εργασίας. Θα μπορούσαμε να αναφέρουμε, ειδικότερα, τα κοινοτικά προγράμματα έρευνας - ανάπτυξης και επίδειξης, όπως τα JOULE, THERMIE και FAIR, τα οποία συνέβαλαν σημαντικά στη δημιουργία μιας βιομηχανίας της οποίας το δυναμικό είναι σημαντικό (και από εξαγωγικής πλευράς). Θα μπορούσαμε επίσης να αναφέρουμε το πρόγραμμα Altener, στο πλαίσιο του οποίου στηρίχθηκαν πολυάριθμα έργα υποδομής των μορφών ενεργείας από ανανεώσιμες πηγές.

Όσον αφορά τα «πράσινα καύσιμα» στα οποία αναφέρεται το Αξιότιμο Μέλος του Κοινοβουλίου, υπενθυμίζεται ότι η κοινή γεωργική πολιτική (ΚΓΠ) προβλέπει μέτρα για τις ενεργειακές καλλιέργειες. Ειδικότερα, ο κανονισμός (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών ((ΕΕ L 181 της 1.7.1992. )), άρθρο 7 παράγραφος 4, προβλέπει τη δυνατότητα καλλιεργειών που δεν προορίζονται για διατροφή, σε εκτάσεις υπό καθεστώς προσωρινής αγρανάπαυσης.

2.2 Η Επιτροπή, έχοντας συνείδηση της σημασίας των διακυβευομένων (ενεργειακών και περιβαλλοντικών), συνέταξε προσφάτως Λευκή Βίβλο (Μία ενέργεια για το μέλλον: οι ανανεώσιμες πηγές ενέργειας ((COM(97) 599 τελικό. ))) στην οποία περιλαμβάνεται σύνολο προτάσεων και μέτρων υπό μορφήν σχεδίου δράσεως, υπέρ των μορφών ενέργειας από ανανεώσιμες πηγές. Περιλαμβάνονται στη Λευκή Βίβλο ποσοτικοποιημένοι αριθμητικοί στόχοι, ποσοτικοποίηση του κόστους και των προβλεπόμενων οφελών, καθώς και δέσμευση της Επιτροπής για μια συνεχή παρακολούθηση.

Η κοινοτική στρατηγική και το σχέδιο δράσεως για το 2010 όσον αφορά τις μορφές ενέργειας από ανανεώσιμες πηγές, που αναπτύσσονται στη Λευκή Βίβλο, προτείνουν τον διπλασιασμό του μεριδίου των μορφών ενέργειας από ανανεώσιμες πηγές στον ενεργειακό ισολογισμό, προκειμένου να επιτευχθεί ποσοστό 12% το 2010.

Η βιομάζα διαδραματίζει σημαντικότατο ρόλο. Η ενεργειακή χρήση της βιομάζας περιλαμβάνει τις ενεργειακές καλλιέργειες, την ορθολογική χρήση των δασών, τα γεωργικά και δασικά κατάλοιπα καθώς και τα οργανικά απόβλητα που προέρχονται από γεωργικές δραστηριότητες και, μεταξύ άλλων, τις βιομηχανίες του τομέα των γεωργικών ειδών διατροφής.

Η Επιτροπή θεωρεί ότι η πρωτοβουλία αυτή, πέραν των ενεργειακών στόχων της, συμβάλλει σημαντικά στην επίτευξη των στόχων του Κυότο.